กระทรวงวัฒนธรรม ปรับรูปแบบขับเคลื่อนงานศาสนาใหม่เน้นใช้เทคโนโลยีเข้าถึงประชาชน
นายอิทธิพล คุณปลื้ม รัฐมนตรีว่าการกระทรวงวัฒนธรรม เปิดเผยว่า กรมการศาสนาได้สำรวจความคิดเห็นการพลิกโฉมงานด้านศาสนาสู่ใจประชาชน โดยกว่าร้อยละ 88 ต้องการให้จัดกิจกรรมเฉลิมพระเกียรติและเทิดทูนสถาบันหลักของชาติ รองลงมาจัดกิจกรรมเนื่องในวันสำคัญทางศาสนา กิจกรรมสวดมนต์ข้ามปีและเข้าวัดปฏิบัติธรรมวันธรรมสวนะ ร้อยละ 72 อยากให้ใช้เทคโนโลยีพัฒนาระบบการจัดการแหล่งเรียนรู้ทางศาสนาให้คนใช้บริการเพิ่มขึ้น ทั้งการจัดทำฐานข้อมูลวัดและศาสนสถาน เส้นทางจาริกบุญ ชุมชนคุณธรรมขับเคลื่อนพลังบวร  ร้อยละ 63 ต้องการให้นำทุนทางวัฒนธรรม วิถีชีวิตของแต่ละศาสนามาต่อยอดสร้างสร้างรายได้  และส่งเสริมอัตลักษณ์ไทยและความเป็นไทย พร้อมส่งเสริมคุณธรรมหลัก 5 ด้าน  ได้แก่ ความสุจริต  พอเพียง วินัย จิตอาสา และกตัญญู และส่วนใหญ่อยากให้คนไทยรักชาติ  โอบอ้อมอารี เอื้อเฟื้อเผื่อแผ่และเข้าใจเข้าถึงศาสนาและยุคสมัย ไม่เบียดเบียนกัน ช่วยเหลือซึ่งกันและกัน   นอกจากนี้ ประชาชนยังเสนอแนะ ให้ส่งเสริมการจัดกิจกรรมทางศาสนาให้ครอบคลุมทุกศาสนา  เสริมสร้างการตระหนักรู้และปกป้องคุ้มครองศาสนาให้มั่นคงและปลูกฝังคุณธรรมจริยธรรมให้แก่เยาวชนตั้งแต่ระดับปฐมวัย